Kebakaran awal pagi musnahkan blok asrama
SEBAUH: Sebuah blok bangunan dua tingkat asrama lelaki Sekolah Kebangsaan (SK) Sebauh, musnah dijilat api, pagi semalam. Ketua Balai Bomba dan Penyelamat Bintulu, Christus Buson berkata, pihaknya telah menerima panggilan kecemasan berhubung kejadian itu sekitar jam7:07 pagi. “Komander Operasi melaporkan kebakaran telah menyebabkan sebuah blok bangunan dua tingkat separuh kekal iaitu asrama lelaki terbakar seratus peratus,” katanya. Beliau berkata demikian ketika dihubungi mengenai kejadian itu di sini semalam. Menurutnya, kesemua 24 murid lelaki dan perempuan yang berada dilokasi kejadian disahkan selamat tanpa mengalami sebarang kecederaan. “Kebakaran hanya melibatkan asrama lelaki manakala asrama perempuan terselamat,” katanya. Christus turut memuji tindakan pantas Pasukan Bomba Sukarela (PBS) Sebauh seramai 8 orang  sekali gus berjaya mengawal kebakaran daripada merebak ke blok asrama pelajar perempuan dan blok bangunan yang berhampiran. “Jarak lokasi kejadian dengan balai terdekat adalah 41 kilometer dan ini pastinya mengambil sedikit masa untuk pasukan kita tiba dilokasi kejadian,” ujarnya. Punca kebakaran dan jumlah kerugian masih dalam siasatan. Oleh Ellie Edward 
See author's posts
